FI Euroopan unionin virallinen lehti L 59/1

KOMISSION PÄÄTÖS (EU) 2016/286,

annettu 1 päivänä lokakuuta 2014,

valtiontuesta N:o SA.20867 (12/C) (ex 12/NN), jonka Italia on pannut täytäntöön Carbosulcis S.p.A:n hyväksi

(tiedoksiannettu numerolla C(2014) 6836)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,

ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,

ottaa huomioon Euroopan unionin toiminnasta tehdyn sopimuksen 107 artiklan 3 kohdan e alakohdan,

ottaa huomioon kilpailukyvyttömien kivihiilikaivosten sulkemisen helpottamiseksi annettavasta valtiontuesta 10 päivänä joulukuuta 2010 annetun neuvoston päätöksen 2010/787/EU (1),

on edellä mainittujen säännösten mukaisesti kehottanut (2) asianomaisia osapuolia esittämään huomautuksensa ja ottanut nämä huomautukset huomioon,

sekä katsoo seuraavaa:

1. MENETTELY

(1) Komissio sai kantelun vastaanotettuaan tietää Italian myöntäneen valtiontukea kaivostuotantoa harjoittavalle Carbosulcis S.p.A:lle, jäljempänä ’Carbosulcis’, lain 80/2005 (3) 11 §:n 14 momentin nojalla. Kyseinen laki koskee taloudellisen, sosiaalisen ja alueellisen kehityksen toimintasuunnitelmaan liittyviä kiireellisiä toimenpiteitä. Komissio pyysi 6 päivänä syyskuuta 2006 päivätyllä kirjeellä (ja 22 päivänä joulukuuta 2006 päivätyllä muistutuskirjeellä) lisätietoja, jotka toimitettiin 25 päivänä tammikuuta 2007 päivätyllä kirjeellä. Komissio pyysi 22 päivänä kesäkuuta ja 27 päivänä heinäkuuta 2007 päivätyillä kirjeillä lisätietoja, jotka toimitettiin kahdella 15 päivänä lokakuuta 2007 päivätyllä kirjeellä. Italia toimitti tietoja myös 28 päivänä marraskuuta 2007 päivätyllä kirjeellä.

(2) Komissio pyysi täsmennyksiä tietoihin 8 päivänä syyskuuta 2008 ja 17 päivänä kesäkuuta 2009 päivätyillä kirjeillä, joihin lähetettiin muistutuskirjeet 6 päivänä lokakuuta 2009 ja 21 päivänä tammikuuta 2010. Pyydetyt tiedot toimitettiin 3 päivänä marraskuuta 2008 ja 6 päivänä toukokuuta 2010 päivätyillä kirjeillä.

(3) Italian viranomaisten kanssa pidettiin kokoukset 19 päivänä syyskuuta 2010 ja 30 päivänä maaliskuuta 2011.

(4) Komissio pyysi 21 päivänä lokakuuta 2010 päivätyllä sähköpostiviestillä lisätietoja, jotka toimitettiin 18 päivänä marraskuuta ja 23 päivänä marraskuuta 2010 sekä 10 päivänä toukokuuta 2011 päivätyillä kirjeillä.

(5) Komissio ilmoitti Italialle 20 päivänä marraskuuta 2012 päivätyllä kirjeellä päättäneensä aloittaa Euroopan unionin toiminnasta tehdyn sopimuksen 108 artiklan 2 kohdan mukaisen menettelyn, joka koskee Carbosulcisille myönnettyä tukea.

(6) Komission päätös menettelyn aloittamisesta on julkaistu Euroopan unionin virallisessa lehdessä (4). Komissio on kehottanut asianomaisia osapuolia esittämään huomautuksensa tuesta.

(7) Italia esitti huomautuksensa 21 päivänä joulukuuta 2012 päivätyllä kirjeellä. Kaikki komission saamat kolmansien osapuolten huomautukset olivat Carbosulcisin työntekijöiden esittämiä. Komissio toimitti kolmansien osapuolten huomautukset 18 päivänä maaliskuuta 2013 päivätyllä kirjeellä edelleen Italialle, jolle annettiin mahdollisuus vastata. Huomautuksia ei esitetty.

(8) Komissio ja Italian viranomaiset järjestivät vuonna 2013 useita kokouksia sekä tiedonvaihtoa, ja lopulta Italia toimitti 9 päivänä huhtikuuta 2014 päivätyllä kirjeellä kaivoksen sulkemista koskevan lopullisen suunnitelman, jäljempänä ’sulkemissuunnitelma’ tai ’suunnitelma’, neuvoston päätöksen mukaisesti. Suunnitelmaa muutettiin 17 päivänä heinäkuuta 2014.

(9) Italian viranomaiset ovat korostaneet, että päätös tuesta Carbosulcisin hallinnoiman Nuraxi Figus -kaivoksen toiminnan hallitun ja peruuttamattoman lopettamisen rahoittamiseen, jäljempänä ’tukitoimenpide’ tai ’toimenpide’, on tehtävä kiireellisesti. Sulkemissuunnitelma on nimittäin pantava pikaisesti täytäntöön, jotta voidaan varmistaa kaivoksen kontrolloitu ja turvallinen sulkeminen ja rajoittaa samalla alueella syntyneitä sosiaalisia jännitteitä. Näin ollen tässä päätöksessä pitäydytään arvioimaan edellä 8 kohdassa kuvattua tukitoimenpidettä.

(10) Italia ilmoitti 2 päivänä syyskuuta 2014, ettei se käytä sille SEUT-sopimuksen 342 artiklan ja asetuksen N:o 1 (5) 3 artiklan nojalla kuuluvaa oikeutta vaatia, että päätös tehdään italiankielisenä, ja että se hyväksyy, että päätös tehdään englanninkielisenä.

2. SULKEMISSUUNNITELMAN YKSITYISKOHTAINEN KUVAUS

(11) Carbosulcis on ainoa Italiassa toimiva yritys, joka käyttää Sardiniassa sijaitsevan Sulcis-Iglesienten alueen Nuraxi Figus -kaivoksesta saatavaa kivihiiltä. Nuraxi Figus on Italian ainoa toimiva kivihiilikaivos ja ainoa kivihiiliallas. Siinä on vain yksi tuotantoyksikkö. Yrityksen tuotteet voidaan myydä ainoastaan kansallisilla markkinoilla sähköntuotantoa varten (6). Carbosulcisin koko tuotannon ostaa lähellä sijaitseva Portovesmen lämpövoimala. Sulcisin kivihiilen keskimääräinen alempi lämpöarvo on 5 100 kcal/kg, keskimääräinen rikkipitoisuus 6,5 prosenttia ja keskimääräinen tuhkapitoisuus 15 prosenttia. Näin ollen se on heikkolaatuista ja sen lämpöarvo on matala.

(12) Kaivos perustettiin alun perin osaksi integroitua hanketta, jossa oli tarkoitus louhia kivihiiltä ja tuottaa sähköä rakennettavaksi tarkoitetussa uudessa kivihiilivoimalaitoksessa. Hanke kuitenkin viivästyi. Vuodesta 1996 lähtien kaivosta käytettiin väliaikaisesti, kun odotettiin Sardinian alueen myöntämää yhdistettyä toimilupaa, jota ei lopulta koskaan myönnetty.

(13) Italian viranomaisten mukaan Italia päätti hylätä alkuperäisen integroidun hankkeen lopullisesti ja sulkea kaivoksen sulkemissuunnitelman mukaisesti. Kaivoksen toiminta on 1. tammikuuta 2011 lähtien rajattu lähinnä vähimmäistuotannon ylläpitämiseen ja kaivoksen turvallisuuden varmistavien huoltotöiden toteuttamiseen. Näillä toiminnoilla valmistellaan sulkemissuunnitelman täytäntöönpanoa. Sulkemissuunnitelmassa vahvistetaan, että tuettu kivihiilikaivostoiminta lopetetaan vuoden 2018 loppuun mennessä ja että kaivoksen käytöstäpoistoa koskevat turvallisuustoimenpiteet saatetaan päätökseen vuoden 2027 loppuun mennessä.

(14) Italia korosti, että Sulcis-Iglesienten alueen taloudellinen ja sosiaalinen tilanne on erityisen heikko, sillä alueen työttömyysaste on muuta maata korkeampi. Huhut kaivoksen mahdollisesta äkillisestä sulkemisesta ovat jo aiheuttaneet vakavia sosiaalisia jännitteitä, jotka ovat kärjistyneet [protesteiksi ja] mielenosoituksiksi.

2.1 Oikeusperusta ja tuen myöntävä viranomainen

(15) Tukitoimenpiteen oikeusperusta oli laki N:o 99/2009 ja Sardinian autonomisen alueen neuvoston 20 päivänä joulukuuta 2013 antama päätöslauselma N:o 53/75. Tukitoimenpiteen myöntävät viranomaiset ovat Sardinian alue ja taloudellisen kehityksen ministeri.

2.2 Sulkemissuunnitelma

(16) Kaivos on sulkemissuunnitelman mukaisesti tarkoitus poistaa käytöstä kolmessa vaiheessa: 1) saatetaan päätökseen kivihiilen louhinta paneelista W3 longwall-menetelmän mukaisesti, turvataan avausperät ja suoritetaan muut työt maanalaisten työmaiden jatkuvan turvallisuuden takaamiseksi; 2) kannustetaan eläköitymiseen ja hyödynnetään paneeleita shortwall-menetelmän mukaisesti; 3) saatetaan paneelien hyödyntäminen päätökseen ja vähennetään tuotantotasoja, myönnetään lisää eläköitymiskannusteita sekä toteutetaan lisätoimia henkilökunnan auttamiseksi uuden työpaikan haussa.

(17) Kauppahiiltä tuotettiin vuonna 2011 kaikkiaan 63 059 tonnia. Vuonna 2018 tuotannon odotetaan olevan vain 30 000 tonnia.

(18) Tukitoimenpiteen tarkoituksena on helpottaa kaivoksen sulkemista vuoteen 2018 mennessä ja kattaa tämänhetkiset, vuosia 2011–2018 koskevat, tuotantotappiot, jotka johtuvat kaivoksen käytöstä neuvoston päätöksessä vahvistettujen sääntöjen mukaisesti. Toimenpiteellä on lisäksi tarkoitus kattaa poikkeukselliset kustannukset, joita kaivoksen lopullisesta sulkemisesta aiheutuu.

(19) Suunnitelman tavoitteena on asteittainen käytöstäpoistaminen sosiaalisesti kestävällä tavalla. Italia katsoo kyseisen lähestymistavan perusteella, että kaivos voidaan sulkea aikaisintaan vuonna 2018. Henkilöstöä vähennetään vähitellen 467:stä (vuonna 2011) 119:ään (vuonna 2018). Vanhemmille työntekijöille myönnetään eläköitymiskannusteita. Nuoremman henkilöstön työllistymisen tueksi tarvitaan lisätoimenpiteitä.

(20) Vuoden 2018 lopussa jäljellä olevia työntekijöitä tarvitaan toteuttamaan turvallisuuteen ja ympäristön ennallistamiseen liittyviä tehtäviä, jotka aloitetaan alueellisten ympäristövaikutusten arvioinnin valmistuttua ja joiden odotetaan jatkuvan vuoteen 2027. Kaivostoiminnan päätyttyä maanalainen kaivoslaitteisto tuodaan ylös ja hylätyt tunnelit täytetään läheisestä Portovesmen lämpövoimalasta saatavalla tuhkalla.

(21) Työntekijöiden, jotka sulkemissuunnitelman täytäntöönpanon aikana menettävät työpaikkansa kivihiilikaivosalalla, on löydettävä uusi työpaikka. Tätä varten suunnitelmassa määrätään sellaisten työvoimapolitiikkojen hyväksymisestä, joilla edistetään työntekijöiden uudelleenkoulutusta ja helpotetaan siirtymistä muille toimialoille.

(22) Aika, joka kaivoksen sulkemisen jälkeen tarvitaan suunnitelman loppuunsaattamiseen riippuu siitä, kauanko laitteistojen tuominen maanpinnalle kestää. Arvioiden mukaan siihen kuluu yli kaksi vuotta.

(23) Töiden kesto riippuu myös siitä, paljonko aikaa kuluu, ennen kuin tunnelit on sinetöity täyttämällä ne Portovesmen lämpövoimalasta saatavalla tuhkapohjaisella lietteellä. Tämän arvioidaan kestävän noin kuusi vuotta.

(24) Lisäksi maanpäällisten alueiden ympäristö saatetaan ennalleen. Ennallistaminen kattaa rikastushiekka-altaiden sinetöinnin, jätevedenkäsittelyjärjestelmän rakentamisen ja kotoperäisten kasvien istuttamisen.

2.3 Tukikelpoiset kustannukset, tuen muoto ja tuen määrä

(25) Tukitoimenpiteen puitteissa tukea myönnetään nykyisten tuotantokustannusten ja suljettavan kivihiilikaivoksen tulojen positiivisen eron (tuotantotappiot) kattamiseen. Tuella on lisäksi tarkoitus kattaa sellaiset kaivoksen sulkemisesta aiheutuvat kustannukset, jotka eivät liity nykyiseen tuotantoon (poikkeukselliset kustannukset). Tuotantotappioiden kattamiseen myönnettävällä tuella on tarkoitus kattaa vuosien 2011 ja 2018 välillä syntyvät kustannukset, ja sen maksaminen päättyy tuotannon päättyessä vuonna 2018.

(26) On ehdotettu, että tuki myönnettäisiin suorana avustuksena ja että se jakaantuisi seuraavasti: a) Tuotantotappioiden kattamiseen on jo myönnetty tai myönnetään kaudella 2011–2018 kaikkiaan 213 126 607 euroa. Tuotantokustannuksina voidaan ottaa huomioon seuraavat kustannukset: toimintakustannukset (myös energia, arvon aleneminen ja kuljetuskustannukset) ja henkilöstökustannukset, sellaisina kuin ne yksilöidään liitteessä I, sekä (kustannusten) rahoitus- ja talousennusteet. Taulukko 1 2011 2012 2013 2014 2015 2016 2017 2018 Tuotantokustannukset 61 761 625 62 253 732 40 516 662 36 714 704 27 313 944 24 753 204 17 686 600 15 207 600 Tulot 4 582 000 12 912 702 6 251 329 4 709 016 3 474 216 2 898 428 3 951 360 1 481 760 Tuotantokustannusten ja tulojen ero 57 179 625 49 341 030 34 265 333 32 005 689 23 839 729 21 854 776 13 735 240 13 725 840 Neuvoston päätöksen 3 artiklaan perustuva tuki 55 000 000 18 700 000 34 265 333 32 005 689 23 839 729 21 854 776 13 735 240 13 725 840 b) Tukitoimenpiteen mukaan poikkeuksellisten kustannusten kattamiseen tarkoitettua tukea tarvitaan vuoden 2018 jälkeen vuoteen 2027 saakka. Tukitoimenpiteessä ehdotetaan suorien avustusten myöntämistä seuraaville poikkeuksellisten kustannusten luokille:

i. Työttömiksi jääneitä tai jääviä työntekijöitä koskevat poikkeukselliset kustannukset

(27) Neuvoston päätöksen liitteessä olevan 1 kohdan b alakohdan mukaisiin kustannuksiin kuuluu irtisanoutumiskannusteita: sulkemissuunnitelman mukaan sellaisille työntekijöille maksetaan kahden vuoden palkka, jotka jäävät eläkkeelle, vaikka olosuhteet mahdollistaisivat palveluksessa pysymisen, tai jotka päättävät perustaa oman yrityksen tai muutoin lähteä yrityksestä osallistuttuaan uudelleenkoulutukseen ja työllistymisohjelmiin.

(28) Tukitoimenpiteen mukaisesti ehdotetaan, että tämäntyyppistä tukea myönnettäisiin kaudella 2013–2027 enintään 45,5 miljoonaa euroa. Enimmäismäärä täyttyisi, jos kaikki ne ylimääräiset henkilöstön jäsenet, jotka eivät voisi jatkaa tehtävässään eläköitymiseen asti, päättäisivät perustaa yrityksen tai muutoin lähteä yrityksestä. Jos kaikki kyseiset henkilöstön jäsenet työllistyisivät muihin tehtäviin, tuen määrä olisi 30 miljoonaa euroa.

ii. Kustannukset, jotka liittyvät työntekijöiden uudelleensopeuttamiseen uuden työpaikan löytämisen helpottamiseksi kivihiiliteollisuuden ulkopuolelta

(29) Neuvoston päätöksen liitteessä olevan 1 kohdan d alakohdan mukaisiin kustannuksiin kuuluu sellaisen henkilöstön uudelleenkoulutus, joka on jäänyt tai jää työttömäksi kivihiiliteollisuudesta.

(30) Vuoden kestävän uudelleenkoulutusohjelman mukaisesti tällaiset työntekijät voidaan työllistää uudelleen ensisijaisesti vaihtoehtoisiin tehtäviin Carbosulcisin alueella ja/tai aiempien kaivos- ja teollisuusalueiden siivoamista koskeviin ympäristötehtäviin. Vaihtoehtoisesti he voivat perustaa oman yrityksen tai muutoin lähteä yrityksestä, jolloin he saavat työsuhteen päättämiseen liittyvän bonuksen, joka vastaa kahden vuoden palkkaa. Koulutuksia järjestetään seuraavasti: a) vuonna 2016 (62 työntekijälle) b) vuonna 2019 (54 työntekijälle) c) vuonna 2028 (35 työntekijälle).

(31) Kivihiiliteollisuudesta työttömäksi jäävän henkilöstön koulutuksen odotetaan maksavan kaikkiaan noin 11,5 miljoonaa euroa.

(32) Näihin kustannuksiin kuuluvat työntekijöiden palkat koulutusvuoden ajalta (yhteensä noin 8,1 miljoonaa euroa) sekä koulutuksen kustannukset (noin 3,4 miljoonaa euroa).

iii. Erityisesti kivihiiliteollisuutta koskevista vero-, laki- ja hallinnollisista säännöksistä aiheutuvat jäännöskustannukset

(33) Neuvoston päätöksen liitteessä olevan 1 kohdan f alakohdan mukaisiin kustannuksiin kuuluu kaivoksen käyttöä vuosina 2019–2026 koskevan toimiluvan maksu, joka on yhteensä noin 800 000 euroa.

iv. Kivihiilen tuotantoyksiköiden sulkemisesta aiheutuneet ylimääräiset maanalaiset turvallisuustoimet

(34) Kun tuotanto kaivoksessa päättyy, on toteutettava turvallisuustoimia, kuten suljettava kaivoksen louhintarinta ja kuljetettava pois kaivostoiminnassa aiemmin käytetyt koneet. Italian viranomaisten mukaan seuraavat yksityiskohtaiset turvallisuusvaatimukset ovat olennaisia kaivoksen hylkäämiseen liittyvissä toimissa: maanalaisten koneiden, laitteistojen ja turvallisuuslaitteiden tuominen maanpinnalle; kaivoksen tuulettaminen haitallisten kaasujen laimentamiseksi ja poistamiseksi; vedenpoistopumppauksen ylläpitäminen; ja hylättyjen tunneleiden täyttäminen Portovesmen lämpövoimalasta saatavalla tuhkalla.

(35) Italia arvioi, että kaudella 2014–2026 tarvitaan lisäksi vielä 28 miljoonaa euroa kaivoksen sulkemiseen liittyviä muita turvallisuustoimia koskevien kertaluontoisten kustannusten kattamiseen.

(36) Niiden vuosien aikana, joina laitteistoja tuodaan maanpinnalle ja hylätyt tunnelit täytetään tuhkalla, syntyy henkilöstökulujen lisäksi myös muita kuluja esimerkiksi tuuletus- ja pumppauslaitteiden vaatimasta sähköstä sekä töiden toteuttamisen edellyttämien palveluiden ja materiaalien hankinnasta.

(37) Italian viranomaisten mukaan laitteistojen hakemista maan alta ja tunneleiden sinetöimistä täyttämällä ne tuhkalla ei voida aloittaa ennen vuotta 2018, sillä henkilöstö ja laitteisto ovat vielä varattuina kivihiilikaivostoiminnassa. Lisäksi tuhkan käyttäminen tunneleiden sinetöimiseen edellyttää ennakkohyväksyntää.

(38) Aika, joka kaivoksen sulkemisen jälkeen tarvitaan suunnitelman loppuunsaattamiseen riippuu siitä, kauanko laitteistojen tuominen maanpinnalle kestää. Arvioiden mukaan siihen kuluu yli kaksi vuotta. Laitteistoihin voi kuulua esimerkiksi seuraavia: a) hihnakuljettimet: hihnaa on purettava ja tuotava maanpinnalle noin 5 kilometriä; b) putkistot: putkia on purettava ja tuotava maanpinnalle yli 30 kilometriä; c) kymmeniä kilometrejä sähkö- ja puhelinlinjoja, sähköasemia, muuntajia, katkaisijoita jne.; d) vanhat laitteistot, jotka ovat vielä varastoituina tunneleissa.

(39) Suunnitelman toteuttamisen kesto riippuu myös siitä, paljonko aikaa kuluu ennen kuin tunnelit on sinetöity täyttämällä ne Portovesmen lämpövoimalasta saatavalla tuhkapohjaisella lietteellä. Tunneleiden täyttämisprosessi jaetaan seuraaviin vaiheisiin: a) tarpeettomiksi käyneiden vanhojen laitteistojen, kuten hylättyjen koneiden, sähkölinjojen, putkistojen jne., poistaminen; b) tuhkan ja veden muodostaman laastin maan alle pumppaamiseen tarvittavan välineistön (putkistot, paineenpoistojärjestelmät, äänijärjestelmä ja paineenseurantajärjestelmä) asentaminen; c) seinien rakentaminen pitämään lietettä paikallaan ja rajaamaan täytettäviä alueita; d) ilmanvaihtojärjestelmän valmisteleminen paineistetun tuuletuksen varmistamiseksi sen jälkeen, kun normaali ilmanvaihto katkeaa tunnelin täyttämisen myötä; e) pumppauslaitteen valmisteleminen maan alle pumpattavan laastin sekoittamiseen ja pumppaamiseen; f) tunnelin jokaisen osion täyttäminen valmistelemisen jälkeen; g) seuraavan osion täyttämisen valmistelu sen jälkeen, kun liete on kuivunut.

(40) Alustavien arvioiden mukaan voi olla mahdollista täyttää noin 7 000 metriä noin 20 neliömetrin laajuista tunnelia, johon mahtuisi näin ollen arviolta 140 000 kuutiometriä lietettä. Liete muodostuu Portovesmen lämpövoimalasta saadusta tuhkasta, joka on sekoitettu veteen niin, että sekoitus on riittävän juoksevaa pumpattavaksi. Sekoitusta pumpataan maan alle noin 500 kuutiometriä eli yhden tunneliosion verran viikossa. Laitteesta voi pumpata enintään noin 80 kuutiometriä tunnissa (m3/h), joten yhden vuoron aikana voi täyttää pumppaamalla enintään yhden tunneliosion. Seuraavina neljänä päivänä putkisto siirretään takaisin, jotta voidaan vaihtaa täyttöaukkoa, huoltaa maanpäällistä välineistöä ja tutkia, paljonko lietettä tarvitaan seuraavan tunneliosion täyttämiseen. Tämä tarkoittaa sitä, että jokaisena työpäivänä voidaan siirtää maan alle keskimäärin 100 kuutiometriä lietettä. Näin ollen on arvioitu, että tunnelien sinetöinti täyttämällä ne tuhkalla vie noin kuusi vuotta: 140 000 m3 / 100 m3 työpäivää kohti = 1 400 työpäivää = 6 vuotta.

(41) Tunnelien sinetöimisestä täyttämällä ne lämpövoimalasta saatavalla tuhkalla syntyy seuraavia ympäristöhyötyjä: a) tarvitaan vähemmän ulkoilmakaatopaikkoja vaarattomia erityisjätteitä varten; b) ehkäistään kaivospalot tunneleissa; c) korjataan sellaisen kaivosveden happamuus, jonka kanssa tuhka on kosketuksissa (tuhkan kalsiumoksidipitoisuus on yli 35 prosenttia); d) vähennetään romahtamisen todennäköisyyttä.

(42) Tunnelien täyttäminen tuhkalla tuottaa myös tuloja, mikä auttaa vähentämään tarvittavaa tukimäärää. Jätteiden hävittämisestä saatavat tulot on jo otettu huomioon ja vähennetty tarvittavan tuen määrästä neuvoston päätöksen 4 artiklan mukaisesti, kuten liitteessä 2 osoitetaan.

(43) Tämän budjettikohdan todellisten kulujen arvioidaan olevan noin 40 miljoonaa euroa.

(44) Tunnelien täyttämisestä lämpövoimalasta saatavalla tuhkalla pitäisi syntyä noin 12 miljoonaa euroa tuloja, mikä vähentäisi näin ollen neuvoston päätöksen liitteessä olevan 1 kohdan g alakohdan mukaisen tuen tarpeen noin 28 miljoonaan euroon.

v. Kaivostyön aiheuttamat vauriot, jos ne johtuvat suljetuista tai suljettavista kivihiilen tuotantoyksiköistä

(45) Maanpäällisten alueiden ympäristövahinkojen korjaamiseen kuuluu rikastushiekka-altaiden sinetöinti sekä hylkykivikasojen ja kaikkien muiden sellaisten maa-alueiden ennallistaminen, joihin kaivostoiminta on vaikuttanut.

(46) Alueiden kattamiseen ja uudistamiseen käytetään kivihiilen käsittelyssä käytettyjä reagoimattomia materiaaleja, joiden päälle levitetään pintamaata.

(47) Kun alueen morfologinen ennallistaminen on saatu valmiiksi, rakennetaan jätevedenkäsittelyjärjestelmät.

(48) Osa kaivokselta vapautuneista alueista otetaan teollisuuden käyttöön esimerkiksi aurinkosähkölaitteistoa varten ja osa palautetaan luonnon tilaan istuttamalla kotoperäisiä kasveja.

(49) Muita entisellä kaivosalueella tehtäviä maanpäällisiä töitä ovat olemassa olevan rakennusperinnön kunnostaminen ja turvaaminen.

(50) Neuvoston päätöksen liitteessä olevan 1 kohdan h alakohdan mukainen tuki on kaudella 2014–2026 noin 8,7 miljoonaa euroa.

vi. Poikkeuksellinen yrityksen sisäinen arvon aleneminen edellyttäen, että se johtuu kivihiilen tuotantoyksiköiden sulkemisesta

(51) Neuvoston päätöksen liitteessä olevan 1 kohdan l alakohdan mukaisiin kustannuksiin, jotka ovat arviolta 25,8 miljoonaa euroa, kuuluu se osuus omaisuuseristä tehtävistä poistoista, jota kaivoksen sulkemisen vuoksi ei voitu tehdä tavallisten kirjanpitosääntöjen mukaisesti.

2.4 Suunnitelma toimenpiteistä, joilla vähennetään kivihiilen tuotannon ympäristövaikutuksia

(52) Italia on laatinut suunnitelman toimenpiteistä, joilla on tarkoitus pienentää ympäristövaikutuksia, joita syntyy kivihiilen tuotannosta siinä tuotantoyksikössä, jolle sulkemistuki myönnetään.

(53) Kivihiilen ympäristövaikutusten pienentämiseen tähtääviä toimenpiteitä toteutetaan uusiutuvan energian ja kivihiilen rikinpoiston aloilla.

(54) Suunnitelmaan sisältyy kaksi uusiutuvaa energiaa koskevaa hanketta. Ensimmäinen uusiutuvan energian järjestelmä kattaa neljä tuulimyllyä, joiden kokonaisteho on 12 MW. Toinen järjestelmä koostuu aurinkovoimalasta, joka kattaa 10 hehtaarin alueen ja jonka kokonaisteho on noin 4 MWp. Nämä sijoitetaan kaivoksen alueelle.

(55) Carbosulcisilla on patentti menetelmään, jolla kivihiilestä poistetaan rikkiä uuttamalla. Prosessin sivutuotteena syntyy humushappoja, joita voidaan käyttää maataloudessa.

(56) Italia aikookin toteuttaa toimenpiteitä kehittääkseen ensin kokeiluna ja myöhemmin teollisessa mittakaavassa prosessin, jolla kivihiilestä poistetaan rikkiä siten, että samalla syntyy humushappoja. Jos prosessista saadaan odotettuja tuloksia ja se tuottaa jo kaivoksen asteittaisen käytöstä poistamisen aikana positiivisen käyttökatteen, voi olla mahdollista vähentää läheisessä Portovesmen lämpövoimalassa käytettävän kivihiilen rikkipitoisuutta.

(57) Koska hanke on vielä alkuvaiheessa, rikin poistamisesta syntyviä ympäristöhyötyjä voidaan Italian mukaan arvioida tällä hetkellä vasta laadullisesti muttei vielä määrällisesti, koska ne liittyvät kahteen tekijään, joita on arvioitava prosessin pilottivaiheen aikana. Ympäristöhyödyt liittyvät pääasiassa seuraaviin tekijöihin, jotka koskevat runsasrikkisiä kivihiiliä: a) uuttamisprosessin pitäisi vähentää kivihiilen rikkipitoisuutta noin 30 prosenttia, mikä puolestaan vähentää rikin oksidien päästöjä ilmakehään, kun kivihiiltä poltetaan lämpövoimalassa; b) rikinpoistoprosessi tuottaa sivutuotteena humushappoja, joita voidaan käyttää maataloudessa lannoitteina ja maanparannusaineina. Hiilidioksidin talteenotto maan orgaanista ainesta käyttämällä on yksi hallitustenvälisen ilmastonmuutospaneelin (IPCC 2007) luetteloimista mahdollisista toimenpiteistä, joilla lievennetään ilmastonmuutoksen vaikutuksia vähentämällä kasvihuonekaasupäästöjä ilmakehään.

(58) Italian viranomaisten mukaan tällaisen toiminnan määrällistä vaikutusta Nuraxi Figus -kaivoksessa harjoitetun kivihiilentuotannon ympäristövaikutusten pienentämiseen voidaan arvioida, kun täytäntöönpanon kokeiluvaihe on saatu päätökseen.

3. TOIMENPITEEN ARVIOINTI

3.1 SEUT-sopimuksen 107 artiklan 1 kohdassa tarkoitettu valtiontuki

(59) Toimenpide katsotaan SEUT-sopimuksen 107 artiklan 1 kohdassa tarkoitetuksi valtiontueksi, jos kaikki seuraavat edellytykset täyttyvät kumulatiivisesti: a) toimenpiteestä on taloudellista etua tuensaajalle, b) toimenpide on valtion myöntämä tai valtion varoista myönnetty, c) toimenpide on valikoiva ja d) toimenpide vaikuttaa jäsenvaltioiden väliseen kauppaan ja saattaa vääristää kilpailua EU:ssa.

(60) Yrityksiä suositaan SEUT-sopimuksen 107 artiklan 1 kohdassa tarkoitetulla tavalla, jos niille aiheutuu sellaista taloudellista etua, jota ne eivät markkinaolosuhteissa muutoin saisi. Carbosulcis on toimenpiteen ainoa tuensaaja ja se saa (ja on jo saanut) valtion varoista tukea, joka siirretään suoraan valtion ja Sardinian alueen talousarviosta sen toimintatappioiden korvaamiseksi sekä sosiaalisten ja turvallisuuskustannusten kattamiseksi, mikä on taloudellista etua. Kivihiilen markkinat ovat täysin avoimet kilpailulle. Näin ollen valtion myöntämä taloudellinen tuki vahvistaa tuensaajan asemaa suhteessa sen EU:ssa toimiviin kilpailijoihin ja saattaa vääristää kilpailua ja vaikuttaa EU:n sisäiseen kauppaan.

(61) Sen vuoksi komissio katsoo, että yrityksen hyväksi myönnetty toimenpide on SEUT-sopimuksen 107 artiklan 1 kohdassa tarkoitettua valtiontukea.

3.2 Tuen sääntöjenmukaisuus

(62) Italia pani osan toimenpiteestä täytäntöön ilman ennakkoilmoitusta ja näin ollen SEUT-sopimuksen 108 artiklan 3 kohdan vastaisesti.

3.3 Tuen soveltuvuus sisämarkkinoille

(63) Komissio on arvioinut tuen soveltuvuutta sisämarkkinoille neuvoston päätöksen perusteella. Päätöksessä asetetaan perusteet tarkasteltavana olevan valtiontuen soveltuvuudelle sisämarkkinoille SEUT-sopimuksen 107 artiklan 3 kohdan e alakohdan nojalla.

(64) Nuraxi Figus -kaivoksessa tuotettu kivihiili kuuluu neuvoston päätöksen 1 artiklan a alakohdan määritelmän piiriin. Määritelmän mukaan kivihiilellä tarkoitetaan luokkiin A ja B kuuluvan, korkean, keskitason ja alhaisen laatuluokan kivihiiltä siten kuin ne on määritelty Yhdistyneiden kansakuntien Euroopan talouskomission kansainvälisessä hiililuokitusjärjestelmässä.

(65) Neuvoston päätöksen 2 artiklan 2 kohdan mukaan ”tuki saa kattaa yksinomaan sähköntuotantoon, lämmön ja sähkön yhteistuotantoon, koksintuotantoon sekä terästeollisuuden masuunien polttoaineeksi tarkoitettuun kivihiileen liittyvät kustannukset siltä osin kuin kivihiili käytetään unionissa”. Carbosulcisin tuottamaa kivihiiltä käytetään paikalliseen sähköntuotantoon. Tämä edellytys siis täyttyy.

(66) Italia aikoo myöntää sulkemistukea kaivoksen sulkemissuunnitelman puitteissa. Neuvoston päätöksen 1 artiklan c alakohdassa esitetyn määritelmän mukaan jäsenvaltion laatimassa sulkemissuunnitelmassa on esitettävä toimenpiteet, joilla kivihiilen tuotantoyksiköitä suljetaan lopullisesti. Italian toimittamaan sulkemissuunnitelmaan sisältyy Italian hyväksymiä, johdanto-osan 11–61 kappaleessa kuvattuja lainsäädännöllisiä ja muita toimenpiteitä, myös rahoitustoimenpiteitä, joilla on tarkoitus tukea asiaankuuluvien yksiköiden lopullista ja peruuttamatonta sulkemista, mikä johtaa kyseisten yksiköiden toiminnan hallittuun lopettamiseen suunniteltuina ajankohtina.

(67) Italia on toimittanut kaikki asianmukaiset tiedot, joita sulkemissuunnitelman arvioiminen neuvoston päätöksen 7 artiklan 2 kohdan mukaisesti edellyttää, kuten kivihiilentuotantoyksikön yksilöintitiedot, todelliset tai arvioidut kivihiilentuotannon kustannukset kunkin tuotantoyksikön osalta tuotantovuotta kohti, arvioidun kivihiilentuotannon tuotantovuotta kohti sen yksikön osalta, joka on sulkemissuunnitelman kohteena, sekä sulkemistuen arvioidun määrän tuotantovuotta kohti.

3.3.1 Valtiontuki tuotantokustannusten kattamiseen

(68) Neuvoston päätöksen 3 artiklan 1 kohdan mukaan yritykselle myönnettävää tukea, joka on tarkoitettu nimenomaan kivihiilen tuotantoyksiköiden nykyisten tuotantotappioiden kattamiseen, voidaan pitää sisämarkkinoille soveltuvana vain, jos seuraavat edellytykset täyttyvät: ”Kyseisen kivihiilen tuotantoyksikön toiminnan on oltava osa sulkemissuunnitelmaa, jonka määräpäivä ei ole 31 päivän joulukuuta 2018 jälkeen”

(69) Italian viranomaiset ovat sitoutuneet sulkemaan lopullisesti Nuraxi Figus -kaivoksen, jossa on vain yksi tuotantoyksikkö, viimeistään 31 päivänä joulukuuta 2018. Kaivosta käyttää Carbosulcis, joka on kokonaan Sardinian alueen omistuksessa. Sulkemissuunnitelman esitti ja hyväksyi Sardinian alue. ”Kyseiset kivihiilen tuotantoyksiköt on suljettava lopullisesti sulkemissuunnitelman mukaisesti”

(70) Sulkemissuunnitelmaan sisältyy Italian ja Sardinian alueen hyväksymiä, johdanto-osan 11–61 kappaleessa kuvattuja lainsäädännöllisiä ja muita toimenpiteitä, joiden toteuttamisella tuetaan tällaisen yksikön toiminnan hallittua lopettamista suunniteltuina ajankohtina. ”Ilmoitettu tuki ei saa ylittää tuotantovuodelle (ennakoitujen) tuotantokustannusten ja ennakoitujen tulojen välistä eroa. Tosiasiallisesti maksettua tukea on mukautettava vuosittain todellisten kustannusten ja tulojen perusteella viimeistään ennen sitä tuotantovuotta seuraavan tuotantovuoden loppua, jota varten tuki myönnettiin”

(71) Kuten taulukossa 1 edellä esitetään, vuotuinen tuki kivihiilentuotantoon suljettavassa tuotantoyksikössä ei ole suurempi kuin (ennakoitujen) kustannusten ja (ennakoitujen) tulojen ero. ”Tuen määrä hiiliekvivalenttitonnia kohti ei saa johtaa siihen, että unionin kivihiilen hinnat käyttöpaikalla ovat alemmat kuin kolmansista maista tulevan vastaavanlaatuisen kivihiilen vastaavat hinnat”

(72) Italia katsoo, että samaan tapaan kuin komissio totesi Unkaria koskevassa asiassa (SA.33861(12/N)) Sulcisin kivihiilestä maksettuja hintoja ei voi verrata kaupallisiin viitehintoihin.

(73) Italia toteaa, että Sulcisin alhaisen laatuluokan kivihiiltä ei voi hankkia kolmansista maista ja että niin heikkolaatuiselle kivihiilelle ei ole markkinoita. Portovesmen lämpövoimalan Carbosulcisille maksamassa hinnassa otetaan huomioon maailmanmarkkinoilla säännöllisesti kaupatun kivihiilen hintavaihtelu, ja kivihiilen vakiolaatuihin perustuvia hintatarjouksia on alennettu nimenomaisen ostettavan laadun ottamiseksi huomioon. Italian mukaan tämän vuoksi on mahdotonta määritellä viitehintaa kolmansista maista peräisin olevalle samanlaatuiselle kivihiilelle.

(74) Sulcisin kivihiilikaivosalueen uudelleenavaamisesta 27 päivänä kesäkuuta 1985 annetun lain N:o 351 3 §:ssä todetaan seuraavaa: ”Sulcisin kivihiilikaivosalueelta saatavaa kivihiiltä voidaan käyttää lämpövoimaloissa ja laitoksissa, joissa tuotetaan sähköä ja höyryä yhteistuotantona tai erikseen, kunhan ne sijaitsevat Sardiniassa, tai Sardiniassa sijaitsevissa teollisuuslaitoksissa, joissa tuotanto- tai palamisprosessin aikana rikki joko sidotaan tai sidotaan ja yhdistetään taikka yhdistetään saatavaan tuotteeseen.” Sulcisin kivihiili voi näin ollen – teoriassa – kilpailla ainoastaan muiden Sardiniasta louhittavien kivihiilien kanssa, ja mikä tärkeintä, sitä ei voida myydä maailmanmarkkinoilla.

(75) Komissio ei voi sulkea pois sitä, että itse asiassa voi olla mahdollista laskea samanlaatuiselle kivihiilelle viitehinta. Näin ollen Italia on sitoutunut seuraamaan vuosittain Sulcisin kivihiilen hintaa, sellaisena kuin se on Portovesmen lämpövoimalalle myyntiä varten laskettuna hankintasopimuksessa esitettyä kaavaa käyttäen, sen tarkistamiseksi, onko Sulcisin kivihiilen hinta matalampi kuin kolmansista maista saatavan samanlaatuisen kivihiilen hinta. Ekvivalenttitonnia kohti maksettavan tuen määrä päivitetään todellisen myyntihinnan mukaisesti kunkin tuotantovuoden osalta.

(76) Komissio katsoo aiempien päätöstensä (7) mukaisesti, että tämä edellytys täyttyy tässä asiassa. ”Kyseisen kivihiilen tuotantoyksikön on pitänyt olla toiminnassa 31 päivänä joulukuuta 2009”

(77) Nuraxi Figus -kaivos oli toiminnassa vuonna 2009. ”Jäsenvaltion myöntämän sulkemistuen kokonaismäärän on oltava aleneva seuraavasti: sitä on vähennettävä vuoden 2013 loppuun mennessä vähintään 25 prosenttia, vuoden 2015 loppuun mennessä vähintään 40 prosenttia, vuoden 2016 loppuun mennessä vähintään 60 prosenttia ja vuoden 2017 loppuun mennessä vähintään 75 prosenttia vuonna 2011 myönnetystä tuesta”

(78) Komissio päättelee edellä taulukossa 1 esitetyn perusteella, että myönnettävä valtiontuki noudattaa alenevaa kokonaissuuntaa ja on neuvoston päätöksessä säädetyn vähentämisen vähimmäismäärän mukainen. Neuvoston päätöksessä säädetty asteittaisen vähenemisen edellytys siis täyttyy. ”Jäsenvaltion kivihiiliteollisuudelle myöntämän sulkemistuen kokonaismäärä ei saa ylittää minkään vuoden 2010 jälkeisen vuoden osalta kyseisen jäsenvaltion myöntämän ja komission asetuksen (EY) N:o 1407/2002 3 ja 5 artiklan mukaisesti vuodelle 2010 hyväksymän tuen määrää”

(79) Komissio ei hyväksynyt vuodeksi 2010 tukea asetuksen (EY) N:o 1407/2002 3 ja 5 artiklan mukaisesti. Koska asetuksen (EY) N:o 1407/2002 voimassaolo päättyi 31 päivänä joulukuuta 2010, sen erityisiä sääntöjä ei joka tapauksessa voida soveltaa nyt tarkasteltavana olevaan toimenpiteeseen (8). Näin ollen ei ole sellaista vuotta 2010 koskevaa tukisummaa, joka voitaisiin ottaa vertailukohdaksi sovellettaessa neuvoston asetuksen 3 artiklan g alakohtaa, eikä tätä edellytystä sovelleta tarkasteltavana olevaan asiaan. ”Jäsenvaltion on laadittava suunnitelma toteutettavista toimenpiteistä, joilla pyritään niiden tuotantoyksikköjen hiilen tuotannon, joille myönnetään tukea tämän artiklan nojalla, ympäristövaikutusten pienentämiseen esimerkiksi energiatehokkuuden, uusiutuvan energian tai hiilidioksidin talteenoton ja varastoinnin alalla”

(80) Italian viranomaiset ovat toimittaneet kivihiilen tuotannon ympäristövaikutusten pienentämistä koskevan ympäristönsuojelusuunnitelman, johon sisältyy uusiutuvan energian tuotantolaitoksia sekä kivihiilen rikinpoistoa.

(81) Neuvoston päätöksen 3 artiklan 1 kohdan h alakohdassa mainitaan uusiutuvaa energiaa koskevat aloitteet nimenomaisesti esimerkkeinä toimenpiteistä, jotka voidaan sisällyttää ympäristövaikutusten pienentämissuunnitelmaan. Komissio toteaa, että kyseiset Italian toimenpiteet liittyvät suoraan vielä toiminnassa olevaan kivihiiltä tuottavaan kaivokseen, joka on tarkoitus sulkea.

(82) Koska kivihiilen rikinpoistohankkeen toteutettavuus on epävarmaa ja riippuu käynnistettävän pilottihankkeen tuloksista, komissio ei voi todeta, että toimenpide parantaa merkittävästi ympäristöolosuhteita, joiden voidaan katsoa liittyvän kivihiilen tuotantoon samalla alueella, kuten neuvoston päätöksen 3 artiklan 1 kohdan h alakohdassa edellytetään.

(83) Komissio katsoo johdanto-osan 80 ja 81 kappaleessa esitettyjen näkökohtien perusteella, että uusiutuvan energian tuotantolaitokset, jotka sisältyvät Italian viranomaisten toimittamaan ympäristönsuojelusuunnitelmaan, täyttävät jo yksinään neuvoston päätöksen 3 artiklan 1 kohdan h alakohdassa esitetyt edellytykset.

(84) On syytä huomata, että joihinkin Italian tarkoittamista toimenpiteistä saattaa liittyä valtiontuen myöntämistä. Sitä, että tällaiset toimenpiteet hyväksytään osana ympäristövaikutusten pienentämissuunnitelmaa, joka on annettu kivihiilikaivostoiminnalle neuvoston asetusta soveltaen myönnettävän valtiontuen hyväksymistä varten, ei voida tulkita tarkoittavan tällaisten toimenpiteiden hyväksymistä SEUT-sopimuksen 107 ja 108 artiklan nojalla. Italian vastuulla on huolehtia siitä, että toimenpiteistä, jotka saattavat olla valtiontukea, ilmoitetaan asianmukaisesti komissiolle SEUT-sopimuksen 108 artiklan 3 kohdan mukaisesti.

(85) Tämä päätös ei vaikuta EU:n ympäristölainsäädännön mukaisiin Italian velvoitteisiin.

(86) Edellä esitetty arviointi osoittaa, että kaikki neuvoston päätöksen 3 artiklassa vahvistetut sulkemissuunnitelman mukaisen tuotantotuen myöntämistä koskevat edellytykset täyttyvät.

3.3.2 Valtiontuki poikkeuksellisten kustannusten kattamiseen

(87) Neuvoston päätöksen 4 artiklan 1 kohdan mukaan kivihiilikaivoksille myönnettävää valtiontukea, jolla katetaan kivihiilen tuotantoyksiköiden sulkemisesta aiheutuvat kustannukset, jotka eivät liity nykyiseen tuotantoon, voidaan pitää sisämarkkinoille soveltuvana, jos sen määrä ei ylitä tällaisia kustannuksia.

(88) Italian viranomaisten ilmoittamat poikkeukselliset kustannukset kattavat seuraavat: — kaivoksen sulkemisesta aiheutuvat kustannukset, jotka määritellään neuvoston päätöksen liitteessä olevan 1 kohdan f, g, h ja l alakohdassa; — sosiaaliset kustannukset sekä kustannukset, jotka aiheutuvat kaivoksen sulkemisesta johtuvasta henkilökunnan ammatillisesta uudelleenkoulutuksesta ja jotka on määritelty neuvoston päätöksen liitteessä olevan 1 kohdan b ja d alakohdassa.

(89) Komissio toteaa, että Italia ei aio myöntää tukea, joka ylittäisi kivihiilentuotannon lopettamisesta aiheutuvat kustannukset. Lisäksi suunnitellut poikkeukselliset kustannukset ja katettavaksi suunnitellut kustannusluokat vastaavat neuvoston päätöksen liitteessä määriteltyjä tukikelpoisia luokkia 4 artiklassa tarkoitetulla tavalla. Sulkemissuunnitelman mukaisesti tuen myöntämisen edellytyksenä on tositteiden esittäminen.

(90) Poikkeuksellisten kustannuksen kattamiseen tarvitaan tukea senkin jälkeen, kun tuotanto loppuu vuonna 2018. Tukea myönnetään joka tapauksessa vuoteen 2027 asti ennen neuvoston päätöksen voimassaolon päättymistä.

(91) Tuloja voi teoriassa syntyä laitosten ja koneiden myynnistä. Italian mukaan tämä on kuitenkin epätodennäköistä, kun otetaan huomioon niiden ikä vuoden 2018 lopussa. Vaikka laitoksilla ja koneilla olisikin vielä vähän jäännösarvoa, niitä ei kuitenkaan voitaisi myydä Carbosulcisin ja Gonnessan kunnan 15 päivänä helmikuuta 1990 tekemän sopimuksen vuoksi. Sopimuksen 16 §:n mukaan Carbosulcis huolehtii siitä, että kaivostoiminnan päätyttyä kaikki kiinteä ja irtain omaisuus (toimistot, palvelut, hiilentyöstölaitos ja koneet jne.) säilytetään alkuperäisen arkkitehtuurin mukaisesti, jotta kaivos ja sen laitokset voidaan säilyttää historiallisena paikallismonumenttina.

(92) Tästä syystä kaikki laitokset ja koneet poistetaan käytöstä ja niitä käytetään rakennettaessa museota ja teollisuusarkeologista aluetta, jotka säilytetään historiallisena paikallismonumenttina.

(93) Italian viranomaiset katsovat, että kaivoksen sinetöinnin ja ympäristön siivoamisen ei voida odottaa nostavan maan arvoa, koska uusiutuvan energian tuotantolaitosten käyttöön tulevia alueita lukuun ottamatta entinen kaivosalue on hylättyä teollisuusmaata, jota ei voi käyttää mihinkään muuhun.

(94) Uusiutuvan energian tuotantolaitosten käyttöön tulevia alueita lukuun ottamatta alue säilytetään puhdistamisen jälkeen nykytilassaan, jotta voidaan säilyttää kaivosteollisuuden historiallinen muisto, kuten Carbosulcisin ja Gonnessan kunnan sopimuksessa määrätään. Neuvoston päätöksen liitteessä olevan 1 kohdan h alakohdassa tarkoitettujen kulujen osalta todettakoon joka tapauksessa, että Carbosulcis ei omista maata eikä hyödy maan arvon mahdollisesta noususta (9).

(95) Italian viranomaiset vahvistavat, että tuen kattamat kustannukset eivät liity sellaisten kustannusten rahoittamiseen, jotka johtuvat esimerkiksi seuraavien ympäristösäädösten noudattamatta jättämisestä: — Euroopan parlamentin ja neuvoston direktiivi 2006/21/EY (10); — Euroopan parlamentin ja neuvoston direktiivi 2004/35/EY (11); — Euroopan parlamentin ja neuvoston direktiivi 2000/60/EY (12); — neuvoston direktiivi 92/43/ETY (13); — neuvoston direktiivi 85/337/ETY (14).

(96) Tukea ei yhdistetä muuhun SEUT-sopimuksen 107 artiklan 1 kohdassa tarkoitettuun valtiontukeen tai muihin samoja tukikelpoisia kustannuksia koskeviin Euroopan unionin rahoitusmuotoihin (neuvoston päätöksen 5 artikla). Komissio haluaa lisäksi muistuttaa Italian viranomaisille, että jos hankkeeseen saadaan osarahoitusta unionin rakennerahastoista, on noudatettava kyseisten rahastojen sääntöjä.

(97) Neuvoston päätöksen 5 artiklan nojalla kaikkien Nuraxi Figus -kaivoksen saamien tukien on lisäksi oltava tuloslaskelmassa merkittynä liikevaihdosta erillisenä tulona. Carbosulcisin on myös pidettävä erillistä kirjanpitoa tuotannosta ja sulkemiseen liittyvästä toiminnasta (6 artikla). Tästä seuraa, että tuki täyttää neuvoston päätöksessä asetetut edellytykset, jotka koskevat kumulointia ja tuensaajan kirjanpidon eriyttämistä muun kivihiilen louhintaan liittymättömän taloudellisen toiminnan osalta.

(98) Italia toimitti sulkemissuunnitelmaa koskevan ilmoituksen yhteydessä erittäin yksityiskohtaisia tietoja. Se on muun muassa esittänyt kunkin sulkemissuunnitelman kattaman vuoden osalta kaivoksen yksityiskohtaiset kustannusarviot jaoteltuna eriin. Komissio katsoo, että Italian toimittamat tiedot (mukaan lukien tämän päätöksen liitteissä 1 ja 2 olevat tiedot) täyttävät myös neuvoston päätöksen 7 artiklan 4 kohdan mukaiset edellytykset toimenpiteen koko keston ajalta.

(99) Italian viranomaiset ovat neuvoston päätöksen 7 artiklan 5 kohdan mukaisesti sitoutuneet varmistamaan, että kaivoksen kirjanpito toimitetaan Euroopan komissiolle kuuden kuukauden kuluessa kunkin viiteajanjakson päättymisestä.

(100) Näin ollen tuki täyttää neuvoston päätöksessä asetetut edellytykset.

(101) Komissio päättelee näin ollen, että sekä sulkemissuunnitelma että jo myönnetty tai myönnettäväksi ehdotettu tuki voidaan hyväksyä.

4. PÄÄTELMÄT

(102) Komissio pahoittelee sitä, että Italia on myöntänyt osan tuesta SEUT-sopimuksen 108 artiklan 3 kohdan vastaisesti.

(103) Komissio on kuitenkin päättänyt, että Carbosulcisille 1 päivän tammikuuta 2011 ja 31 päivän joulukuuta 2027 välisenä aikana myönnetyn tuen voidaan katsoa soveltuvan sisämarkkinoille neuvoston päätöksen mukaisesti.

(104) Komissio muistuttaa Italian viranomaisille, että SEUT-sopimuksen 108 artiklan 3 kohdan mukaan kaikista suunnitelmista jälleenrahoittaa tai muuttaa tätä toimenpidettä on ilmoitettava komissiolle komission asetuksen (EY) N:o 794/2004 (15) mukaisesti. Lisäksi on annettava neuvoston päätöksen 7 artiklan 3 kohdan mukaiset ilmoitukset, jos sulkemissuunnitelmaa muutetaan. Neuvoston päätöksen 7 artiklan 4 kohdan nojalla ilmoitukset on annettava myös silloin, jos tuki, jonka Italia aikoo myöntää kivihiiliteollisuudelle tuotantovuotta kohti, ylittää tässä päätöksessä hyväksytyt määrät tai jos ennakoitujen tuotantokustannusten, joihin on sulkemissuunnitelman mukaan tarkoitus myöntää tukea, laskennan kannalta merkitykselliset tiedot poikkeavat aiemmasta ilmoituksesta. Italian on toimitettava vuosittain erilliset ilmoitukset, jos vuotuiset toimenpiteet eroavat hyväksytystä sulkemissuunnitelmasta. Sen on neuvoston päätöksen 7 artiklan 5 kohdan mukaisesti ilmoitettava komissiolle asianmukaisesti kunakin vuonna sulkemissuunnitelman voimassaolon päättymiseen asti tosiasiallisesti maksetun tuen määrä ja sen laskentaperusteet.

(105) Komissio muistuttaa Italian viranomaisille lisäksi, että niiden on neuvoston päätöksen 7 artiklan 5 kohdan mukaisesti ilmoitettava komissiolle tuotantovuoden aikana tosiasiallisesti maksetun tuen määrä ja sen laskentaperusteet viimeistään kuusi kuukautta asianomaisen tuotantovuoden päättymisen jälkeen. Jos tuotantovuonna alun perin maksettuihin määriin tehdään korjauksia, Italian viranomaisten on ilmoitettava niistä komissiolle ennen seuraavan tuotantovuoden loppua.

(106) Jos kaivosta, jolle on myönnetty tukea, ei ole suljettu komission hyväksymässä sulkemissuunnitelmassa määrättynä päivänä, Italian on perittävä neuvoston päätöksen 3 artiklan 3 kohdan mukaisesti kaikki myönnetty tuki takaisin sulkemissuunnitelman kattaman ajanjakson osalta,

ON HYVÄKSYNYT TÄMÄN PÄÄTÖKSEN:

1 artikla

Valtiontuki, jonka Italia myöntää Carbosulcis S.p.A:lle 9 päivänä huhtikuuta 2014 esitetyn ja 17 päivänä heinäkuuta 2014 muutetun sulkemissuunnitelman mukaisesti, soveltuu sisämarkkinoille päätöksen 2010/787/EU nojalla.

2 artikla

Tämä päätös on osoitettu Italian tasavallalle.

Tehty Brysselissä 1 päivänä lokakuuta 2014. Komission puolesta Joaquín ALMUNIA Varapuheenjohtaja

(1) EUVL L 336, 21.12.2010, s. 24, jäljempänä ’neuvoston päätös’. EY:n perustamissopimuksen 87 artiklasta tuli 1 päivänä joulukuuta 2009 Euroopan unionin toiminnasta tehdyn sopimuksen (SEUT-sopimus) 107 artikla ja 88 artiklasta 108 artikla. Kyseisten artiklojen määräykset ovat asiasisällöltään samat. Tässä päätöksessä viittauksia SEUT-sopimuksen 107 ja 108 artiklaan on tarvittaessa pidettävä viittauksina EY:n perustamissopimuksen 87 ja 88 artiklaan. SEUT-sopimuksessa on tehty myös eräitä terminologiaa koskevia muutoksia, esimerkiksi ”yhteisö” on korvattu ”unionilla” ja ”yhteismarkkinat””sisämarkkinoilla”. Tässä päätöksessä käytetään SEUT-sopimuksen terminologiaa.

(2) EUVL C 20, 23.1.2013, s. 1.

(3) Julkaistu Italian virallisen lehden liitteessä (Gazzetta Ufficiale, Supplemento Ordinario) N:o 111, 14.5.2005.

(4) Ks. alaviite 2.

(5) Asetus N:o 1, annettu 15 päivänä huhtikuuta 1958, Euroopan talousyhteisössä käytettäviä kieliä koskevista järjestelyistä (EYVL 17, 6.10.1958, s. 385/58).

(6) Sulcisin kivihiilikaivosalueen uudelleenavaamisesta 27 päivänä kesäkuuta 1985 annetun lain N:o 351 3 §:ssä todetaan seuraavaa: ”è consentito impiegare il carbone del bacino carbonifero del Sulcis nelle centrali termoelettriche e negli impianti di produzione combinata e non di energia elettrica e vapore esclusivamente ubicati in Sardegna, nonché negli impianti industriali, pure ubicati in Sardegna nei quali durante il processo produttivo o di combustione lo zolfo viene fissato, fissato e combinato ovvero combinato con il prodotto che si ottiene”.

(7) Asia SA. 18869 (N 92/05), valtiontuki hiiliteollisuudelle – Unkari; asia SA.33033, National Hard Coal Company Petrosani – Romania; ja asia SA.33861 (12/N), tuki kivihiilikaivosten sulkemisen helpottamiseksi – Unkari.

(8) Komission ilmoitus valtiontuen sääntöjenvastaisuuden arvioinnissa sovellettavien sääntöjen määräytymisestä (EYVL C 119, 22.5.2002, s. 22).

(9) Carbosulcis omistaa tällä hetkellä 200 hehtaarin maa-alueen, jolla sijaitsee toimistoja ja laitoksia. Kaivosalueen kokonaispinta-ala on 5 940 hehtaaria.

(10) Euroopan parlamentin ja neuvoston direktiivi 2006/21/EY, annettu 15 päivänä maaliskuuta 2006, kaivannaisteollisuuden jätehuollosta ja direktiivin 2004/35/EY muuttamisesta – Euroopan parlamentin, neuvoston ja komission lausunto (EUVL L 102, 11.4.2006, s. 15).

(11) Euroopan parlamentin ja neuvoston direktiivi 2004/35/EY, annettu 21 päivänä huhtikuuta 2004, ympäristövastuusta ympäristövahinkojen ehkäisemisen ja korjaamisen osalta (EUVL L 143, 30.4.2004, s. 56).

(12) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista (EYVL L 327, 22.12.2000, s. 1).

(13) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).

(14) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985, s. 40).

(15) Komission asetus (EY) N:o 794/2004, annettu 21 päivänä huhtikuuta 2004, Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä annetun neuvoston asetuksen (EY) N:o 659/1999 täytäntöönpanosta (EUVL L 140, 30.4.2004, s. 1).

LIITE 1 Maa: ITALIA Hiilikaivos: SULCIS Yritys: CARBOSULCIS SPA Maanalainen tuotantoyksikkö: NURAXI FIGUS - Monte Sinni -kaivos Tiedot 2011 Tiedot 2012 Arvioidut tiedot 2013 Arvioidut tiedot 2014 Arvioidut tiedot 2015 Arvioidut tiedot 2016 Arvioidut tiedot 2017 Arvioidut tiedot 2018 1. YLEISET TIEDOT a) Maanalainen tuotanto [hiiliekvivalenttitonnia] '000 […] (1) […] […] […] […] […] […] […] b) Tuotto (hiiliekvivalenttitonnia/vuosi/työyksikkö) […] […] […] […] […] […] […] […] c) Keskimääräinen alempi lämpöarvo [kcal] […] […] […] […] […] […] […] […] d) Keskimääräinen […] […] […] […] […] […] […] […] 2. TUOTANTOKUSTANNUKSET a) Työvoimakustannukset [EUR/hiiliekvivalenttitonni] […] […] […] […] […] […] […] […] b) Materiaalikustannukset [EUR/hiiliekvivalenttitonni] […] […] […] […] […] […] […] […] c) Välittömät poistot tavanomaisten kirjanpitosääntöjen mukaisesti [EUR/hiiliekvivalenttitonni] […] […] […] […] […] […] […] […] d) Pääoman tuotto [EUR/hiiliekvivalenttitonni] […] […] […] […] […] […] […] […] e) Kuljetuskustannukset toimituspaikalle [EUR/hiiliekvivalenttitonni] […] […] […] […] […] […] […] […] f) Yrityksen yleiskustannukset [EUR/hiiliekvivalenttitonni] […] […] […] […] […] […] […] […] g) Muut kustannukset [EUR/hiiliekvivalenttitonni] […] […] […] […] […] […] […] […] h) Kiinteiden varojen lisääntyminen [EUR/hiiliekvivalenttitonni] […] […] […] […] […] […] […] […] i) Jätehuollon kustannukset [EUR/hiiliekvivalenttitonni] […] […] […] […] […] […] […] […] h) Nykyiseen tuotantoon liittyvät kustannukset (tuotettua hiiliekvivalenttitonnia kohti) […] […] […] […] […] […] […] […] 3. TOIMITUKSET JA TULOT — Lämpövoimaloihin toimituksia koskevat erityiset tiedot: — tuotanto viitevuonna [hiiliekvivalenttitonnia] […] […] […] […] […] […] […] […] — varastojen muutos [hiiliekvivalenttitonnia] […] […] […] a) Yhteensä […] […] […] […] […] […] […] […] — Tuotto: — tuotanto viitevuonna [EUR/hiiliekvivalenttitonni] […] […] […] […] […] […] — varastojen muutos [EUR/hiiliekvivalenttitonni] […] b) Keskimääräinen myyntihinta [EUR/hiiliekvivalenttitonni] […] […] […] […] […] […] […] […] 4. EHDOTETTU TUKI a) Nykyiseen tuotantoon liittyvät tappiot [EUR/hiiliekvivalenttitonni] […] […] […] […] […] […] […] […] b Nykyiseen tuotantoon liittyvät tappiot [EUR] […] […] […] […] […] […] […] […] c) Ehdotettu tuki [EUR/hiiliekvivalenttitonni] […] […] […] […] […] […] […] […] d) Ehdotettu tuki [EUR] […] […] […] […] […] […] […] […] HUOM. Punaisella merkityt tiedot ovat seurausta tuloslaskelman luokittelun muutoksesta vuosien 2011 ja 2012 osalta. (1) Salassapitovelvollisuuden piiriin kuuluva tieto.